Zásahy hliadok MsP v 35. týždni 
	V týždni od 30. augusta do 5. septembra 2010 preverovali hliadky mestskej polície v hlavnom meste 1738 udalostí. Medzi nimi bolo aj 208 takých, ktoré po overení hliadkami priamo na mieste sa ukázali ako neopodstatnené.
	Medzi opodstatnené prípady však možno zaradiť zistené a riešené priestupky v oblasti bezpečnosti a plynulosti v cestnej premávke a podobných porušení sa stalo 1080. Na miestach vyhradených pre zdravotne postihnutých občanov bez oprávnenia parkovať na nich odstavili svoje vozidlá štyria motoristi.
	V oblasti porušení pravidiel verejného poriadku riešili hliadky mestskej polície 24 priestupkov. Majitelia psov nerešpektovaním všeobecne záväzných nariadení týkajúcich sa podmienok chovu psov tieto porušili 49 krát.
	Značne zastúpenými porušovaniami všeobecne záväzných nariadení boli aj priestupky súvisiace s čistotou a poriadkom – 123 zistení. Na neporiadok okolo kontajnerových stojísk upozorňovali hliadky zodpovedné osoby 25 krát.
	Zásady ambulantného predaja a trhového poriadku nerešpektovalo 11 predávajúcich a osem prípadov súviselo s nedodržaním stanovených prevádzkových hodín. Z trávnatých plôch si miesto zaparkovania pre svoje motorové vozidlo urobilo 46 vodičov.
	Počas týždňa hliadky mestskej polície riešili aj päť prípadov súvisiacich s obťažovaním okoloidúcich žobrákmi, ako aj 77 priestupkov o ktoré sa postarali konzumenti alkoholických nápojov na verejných priestranstvách napriek tomu, že je to zakázané. Fajčiari zákon na ochranu nefajčiarov tým, že svojho zlozvyku sa nevedia vzdať ani na zastávkach mestskej hromadnej dopravy tento zákon porušili 18 krát.
	Štatistika mestskej polície za sledovaný týždeň ďalej prezrádza, že najviac priestupkov zistili a riešili hliadky MsP na Odborárskej ulici a to 51. Na parkoviskách odťahovacích služieb skončilo v priebehu týždňa 119 vozidiel a na 496 motorových vozidiel nasadili hliadky blokovacie zariadenia.